Võib-olla Eestist vaadates on mingil põhjusel ihaldusväärne olla pigem põhjaeurooplane kui idaeurooplane. Meile on tundunud, et mõlematega on meil palju ühist tausta. Ukrainlasest taksojuhti, poolakast torumeest või venelasest teenindajat kohates on ikka äratundmisrõõm. Võib-olla on piirkondi, kus idaeurooplastel on halb kuulsus (kalduvus kuritegevusele, madalamad palganõudmised mis kohalikelt töökohti ära võtavad). See  õnneks ei kehti majandusteaduses. Põhjaeurooplastel me ei teagi, et oleks majandusteaduses mingit erilist reputatsiooni. Aga idaeurooplastelt oodatakse, et neil on suurepärane vana vene kooli matemaatikaharidus ja paremal juhul veel lisaks head programmeerimisoskused. Ja Ida-Euroopast on viimase paari kümnendi jooksul tulnud hulganisti suurepäraseid noori majandusteadlasi. Nii et venelaseks pidamist võib siin võtta komplimendina. Muuseas, venelased ise on meid pidanud soomlasteks. Ei tea, kas meie  matemaatikateadmiste või olematuks kahanenud vene keele oskuse tõttu.